Miss Mary és Miss Klára
Miss Halton bár körútján
A világot bejárta,
Itt tudta meg minálunk,
Hogy mi légyen a - zsába.
A zsába, melyről egykor
Annyit zengett a nóta
S mely mellett számba sem jött
Dreyfus, búr-kérdés, kvóta.

Miss Halton elmondhatja
Majd a sziget-hazába',
Hogy míly fontos minálunk,
Hogy míly fontos a zsába.
Hogy itt a primadonna
Másképpen meg nem élhet,
Csak hogyha olykor-olykor
Zsábájáról beszéltet.

Miss Halton úgy magától
Jött rá e nagy csodára,
Jó barátnője lévén
Az aranyos, a Klára,
Kit némi gyakorlat tesz
Mesterré már e téren,
Porzsoltot megalázván
Zsábával, de kevélyen.

Jól voltak ők, a missek,
Valóban jó barátok,
Az irigység közöttük
Válasz-örvényt nem ásott.
Meddig tart még e kedves
Angol-magyar barátság,
Ha a San-Toy meg nem jelen
És ki nem tör a válság?...

De San-Toy, e friss, copfos,
Egzótikus kinézer
Angol-magyar konfliktust
Szított tánccal, zenével.
Vetélkedő szivekben
Felgerjeszté a lángot,
Szétbontá e szép multu,
Gyönyörű alliánszot.

A fáma azt beszéli,
Hogy Miss Mary a nyertes,
Hogy San-Toy őt juttatja
Koszoruhoz, sikerhez.
Miss Klára bosszut forral
S bármit is mond a fáma:
Kláráé lesz a siker,
Mert övé lesz - a zsába!...
Versek